Bespoedig ondersoek na OB, vra VF Plus | Maroela Media
Die VF Plus het Saterdag gevra dat die parlement se portefeuljekomitee oor justisie se ondersoek na Busisiwe Mkhwebane, openbare beskermer, se bevoegdheid om dié amp te beklee, bespoedig word.
Dít kom te midde van Mkhwebane se onlangse verdoemende bevindinge teen Pravin Gordhan, minister van openbare ondernemings, oor die destydse stigting van die sogenaamde "rogue"‑eenheid in die Suid-Afrikaanse Inkomstediens (SAID).
Dr. Pieter Groenewald, leier van die VF Plus, het in 'n verklaring gesê die openbare beskermer boesem nie vertroue by die publiek in haar amp in nie en dat die party die indruk kry dat haar kantoor misbruik word vir interne gevegte in die ANC.
"Mkhwebane se optrede waar sy deurlopend uitsprake lewer oor die SAID, en volgens aanduidings jag maak op Gordhan, skep die indruk dat sy nie werklik objektief is nie en dat sy moontlik gevoer word met valse inligting vanaf sekere komponente in die veiligheidskringe," lui die verklaring.
Volgens Groenewald is 'n openbare beskermer veronderstel om die publiek se vertroue te wen aangesien die kantoor van die openbare beskermer juis 'n instelling is waar lede van die publiek kan aanklop oor belastinggeld wat moontlik verkeerdelik aangewend word.
"Aangaande die "rogue"‑eenheid wat onder Gordhan by die SAID gestig is om sekere spesialisondersoeke te doen, het regter Robert Nugent in sy ondersoek verlede jaar reeds bevind die eenheid is wettig bedryf," lui die verklaring.
Groenewald herinner daaraan dat dit ook destyds deur die voormalige openbare beskermer, adv. Thuli Madonsela, asook die Valke en die nasionale vervolgingsgesag (NVG), beaam is nadat dié instellings die eenheid in opdrag van Madonsela ondersoek het en geen ongerymdhede kon vind nie.
"Teen hierdie agtergrond moet die vraag gevra word of Mkhwebane bevoeg is vir haar pos. Haar versoek dat stappe gedoen word teen mense soos Gordhan wat in haar verslag van wanpraktyke beskuldig word al is gevra dat haar bevindings op hersiening geneem word, is 'n duidelike aanduiding van haar oënskynlike onkunde.
"Enige persoon met basiese regskennis sal weet daar kan nie uitvoering gegee word aan 'n bevinding wanneer 'n saak op hersiening geneem word nie," lui die verklaring.
Volgens Groenewald sal die party alles in sy vermoë doen dat belastinggeld nie deur interne gevegte binne die ANC verkwis word nie.
Mens sal graag eers wil sien dat die huidige president se naam skoon is en dit wat aan hom toegedig was nie die waarheid was nie, anders is ons terug waar ons was.
Dit help nie die media probeer die huidige president poets nie, daar is veral EEN onafgehandelde saak wat hy self voor verantoordelik is wat in die reine gebring moet word, en dit help nie mens diskrediteer die huidige persoon wat dit ondersoek nie.
Dit word verwelkom en is uiters noodsaaklik, maar vir my is die belangrikste om eers haar uitsprake en bevindinge ongegrond te laat bewys.
Maar is die portefeuljekomitee vir justisie se voorsitter nie een van die Ace aangestelde korruptes nie? Hulle het met 'n plan gewerk.
Marco, dis uiters noodsaaklik soos hier bo berig, maar dinge mag nie onder die tafel ingevee word nie. Lees dié artikel en my kommentaar daaronder: